khistorydata/jeongjo-sjw-relations huggingface dataset:
정조 19년 · 목
予敎承旨李儒慶曰經國大典初出也陵官窠少今則倍多於其時而直長奉事窠與前有減無加故參下之復職其路極難蔭官之或罷或汰不過是微眚小故而一番落職之後終身坎坷豈不可矜直長之已準朔而罷散者尤可矜序陞窠之大政外屬於甄復者予意在於疏鬱如是區處庶有責效矣○敎曰政官牌招開政殿最當前在外三銓許遞今日政差代待下批牌招參政諸道考績旣命新伯下去後磨勘兵水使亦多新除者依道伯例爲之而此乃勵精考課之意亦令廟堂嚴飭數遞之弊何時不然而賑政之餘民勢益困今夏大政賑邑守令句爲遷轉事向有筵敎於吏判者當依此擧行以此以彼退限政期可以排備行政都目政三南貶目上來後卜日爲之事分付實政與急務孰有過於民事乎近聞數遞之邑或有年前遞改一年再遞處云如是之際民安得不疲乎曾令銓官抄出似此之邑以聞其所仍其倅久任與換其人蘇弊之方廟堂與銓官講究條列草記參下序陞之大政外特命皆用前仕意在於兩便而一名之通融甄擬未之見焉宜有一定之式依年前飭敎及序陞望筒之例切句較量於排擬之際然後積菀可疏而特敎之實效可責亦以此意申飭銓曹
정조 19년 · 강
召見慶尙兵使李鴻運引儀尹玄錫于熙政堂
정조 19년 · 목
鴻運辭陞玄錫肅謝也○予敎鴻運曰旣經舟橋都廳必熟知舟橋事近日則措置規撫已就頭緖否鴻運曰規模設置今無未備者矣予曰造梁則費幾日而撤橋則亦爲幾日耶鴻運曰今番則駕水造橋便是新制故自費數十日子而此後年年之役必一倍省力撤橋則又不過爲五六日矣予曰下去善爲之予敎玄錫曰久不見重臣矣近日病勢果何如玄錫曰眼病一樣矣予曰非爲爾也思重臣之故今番特除蕩滌罪名而爾於到處輒犯罪過重臣之不能敎訓予不能無慨也來頭必操心居官更若有罪則斷不恕矣以此意傳于重臣也重臣病不能仕使爾祿養而如爾者置之字牧之任則有庫之民果何罪乎必十分警惕可也
정조 19년 · 강
配崔吉憲于龍川禁錮三年遞差承旨洪仁浩
정조 19년 · 목
義禁府啓言時囚罪人崔吉憲龍川府定配具罪目押送配所而禁錮年限以幾年磨鍊乎敎以宥還未易錮限宜歇以三年禁錮施行昨日政院之煩稟駭然當該承旨遞差
정조 19년 · 목
以朴宗甲爲吏曹參議李勉兢韓晩裕爲承旨池德斌爲掌令金履喬爲正言韓用鐸爲校理李在學爲同經筵權裕新通也
정조 19년 · 강
遞承旨洪義榮以林濟遠代之仍命解由勿拘遞李勉兢韓晩裕以李海愚成種仁代之又遞種仁以李相璜代之幷前望也
정조 19년 · 목
勉兢種仁在外晚裕違召也○政院以濟遠前任高靈縣監解由未出啓敎以勿拘
정조 19년 · 강
推藝文提學閔鍾顯
정조 19년 · 목
親祭祝文不善製進也
정조 19년 · 강
命畿伯楊州牧使罷黜狀啓還下送
정조 19년 · 목
京畿監司徐有防以該牧使韓光近身病沈痼不得已罷黜馳啓敎以此時守令豈敢言病狀啓還下送
정조 19년 · 강
命藝文提學閔鍾顯待開門牌招景慕宮朔祭祝文更爲撰進
정조 19년 · 목
敎曰今已夜深藝文提學退去待開門牌招景慕宮朔祭親行祝文更爲撰進
정조 19년 · 강
推吏曹判書尹蓍東仍命引儀尹玄錫解由勿拘
정조 19년 · 목
吏曹啓言引儀尹玄錫被謫蒙放後姑未給牒敍用全州判官解由時未成出甄復命下之後所當具由陳稟以待處分而矇然擬入至受天點顚錯之失萬萬惶悚而尹玄錫引儀之職不可遽然出肅請原望筒勿施敎以卿則推考尹玄錫罪名蕩滌解由勿拘
정조 19년 · 강
命明日動駕時御將都領
정조 19년 · 목
備邊司啓言明日動駕時環衛軍兵訓鍊大將都領有命而訓鍊大將李敬懋身病捽重無以運動何以爲之敎以御將都領
정조 19년 · 강
兵曹以堂下武臣朔試射單子啓命內乘宣傳官之五巡未滿五中八巡未滿八中之類明日更試五巡又未滿矢數者又爲更試而未滿五中則參下削仕五十日參上大政勿擬仍飭備郞回公上直外當特命幷試東班諸弁及守門將亦當幷試預爲知委俾無敢拋射武兼南弼壽成材間給暇
정조 19년 · 목
敎曰內乘則本寺有射場宣傳官則本廳有射會而五巡未滿五中八巡未滿八中之類所當沙汰其職今番姑爲參酌明日更爲試取而先試五巡又未滿五中者抄出更試五巡又未滿五中參下削仕五十日參上今都政勿擬三月朔四月朔未滿五矢十矢之內乘宣傳官依此更試其中如有年多而髮欲星者特爲勿論至於備郞之勿爲赴射自有法意而堂上別軍職丙申以後特敎許赴備郞之回公上直外豈可拔之乎此後時或特命勿拘竝試萬一矢數尠少則當別樣嚴處東班諸弁及守門將亦當時或竝試卿其知委各司俾無敢拋射而耽睡其中南弼壽之前此試射連爲居尾可知其下愚成才間特爲給暇
정조 19년 · 강
命堂下武臣試射無分人等決棍姑爲分揀
정조 19년 · 목
兵曹啓言都總府經歷李源龍閏二月朔無分訓鍊院主簿崔錫元武兼尹彥喆三月朔無分訓鍊院主簿金永勉武兼李彥豊金商岳朴顯億部將權宅衡四月朔俱未滿四中當爲分等決棍而景慕宮朔祭散齋不得擧行請過齋後決棍敎以不必過齋後追棍今番則姑爲分揀
정조 19년 · 강
命輪對官當次受點人後日次同爲待令
정조 19년 · 목
政院以來初一日輪對動駕相値頉稟啓有是命
정조 19년 · 강
同春秋權裕上疏賜例批
정조 19년 · 목
疏略曰臣自春訖今除旨聯翩一未叩謝伏聞賓筵大僚陳達至下問備之命臣一倍震凛益不知措躬之所也第臣踪地之臲卼情私之惶德有不可揚揚於仕路者臣之向來一疏所痛者聖主之受誣也所憤者奸賊之顓權也草草狂瞽之說仰冀聖心之開納而子今半年之間天討不行王章未伸畢竟勘斷只止於已斃者之牧告身而已根窟未破何論枝葉之鋤治聖誣莫卞況望世道之矯革乎此則臣之一言毫無禆益於今日維新之化矣如是而虛辱寵簡徒玷名器則得無近於坐徼恩命之歸乎臣之從前逡巡以是愧懼故耳且於間者鄭昌順之疏尤有所萬萬駭惋者蓋其依藉奸凶操弄威權背馳義理構害良善者實是一世之所共指萬口之所難掩也臣之再疏之論列非有私惡於其間向後疏啓之迭發亦出公議之攸激彼若有一分顧忌之心則固當杜門縮首默數愆尤思所以革舊圖新而乃其自鳴之辭盛加咆哮專肆狼毒誣君之賊稱之以國邊斥奸之論歸之於黨伐甚至街巷口氣之說而氣熖益熾此實世道之深憂也雖非獨指臣身而臣是首發之人亦安可恬然莫之恤乎噫臣本孤畸狷隘與世寡合而憂憤所激妄進尺疏懲討不行而黨羽自在衆目睢盰而群咻沸騰在臣自靖之義惟當謝跡周行息影當世以避毒鋒之旁伺耳尙何敢憑恃寵靈翶翔於朝著之上乎伏乞亟許遞改臣職名以肅朝綱以安私分
정조 19년 · 강
備局以湖南暗行御史鄭晩錫別單諸條回啓請推該御史命勿推仍命替行大臣事之有司堂上幷推考此後復循前習直以違制律論勘仍命漁鹽船稅事關問三南道臣嚴飭差員康津故參奉黃大中靈巖愼述顯兄第竝旌閭
정조 19년 · 목
備局啓言因湖南暗行御史鄭晩錫別單回啓有更爲草記之命矣其一査陳或改量事也其二戶籍軍簿申飭事也田軍籍三政有國先務而湖南一路之最爲紊亂至此之極道臣守令若能殫誠盡心交相照察豈至於莫可收拾至登繡啓乎旣往固難追究來頭袪弊之方宜有申明嚴飭之擧而量田一事雖是法典近年以來諸道擧行不過數十邑而畢竟則徒致繹騷之歎未有釐正之效本道大賑之餘尤不可輕議今姑置之至於査陳繡衣雖曰難保漏結之補充云而苟能査之得其道此起彼陳細加査櫛稅之頉之得失相當則庶使國計無縮白徵獲免而亦非難行之事以此嚴飭道臣仍令各其邑守宰及此課農巡野之時査起而頉陳俾無減總之弊亦除稱冤之端至於戶藉與軍丁事自有事目與法律苟使爲守令者嚴束吏鄕誠心査括則何患其不能釐正也適當式年勘籍之限又値七月簽案之期一一搜覓以代虛戶以充闕伍而復有來頭現發者則以法從事斷不饒貸之意嚴飭道臣爲宜其三各邑保矯革事也其四各邑稧房村革罷事也許多弊端繡啓之論列旣詳而道臣守令若能奉法照察則豈使此等瑣細之言至達紸纊之下乎有非朝家致煩指揮者付之本道一切矯捄爲宜其五珍島等諸邑舊停新納商確措置事也新舊竝督民不願豐向日湖西繡單覆奏批旨日月之明照燭無餘而臣等以令道臣待秋成詳察民勢從後稟處之意有所筵達矣今此湖南繡單又如此一視之政兩道無間分付該道臣條列狀聞後更爲稟處至於新納秋成尙遠先期論列可謂太早計此一款置之其六漁稅永減雜納事也其七漁鹽船稅昨年風破者査減事也其八沿海浦稅先從珍島郡査實量減事也均廳事目至嚴截一鱗魚濫徵厥罪不輕則營本官及使星往來魚皮魚膠生魚魚油之各樣徵捧云者萬萬驚駭持斧之臣以法從事則何不逐邑摘發條列論勘而反有此泛然說弊乎繡衣旣不條列論勘則有難一一追究而其在遵事目杜後弊之道不可申飭而止令道臣知悉此意凡係科外徵斂毋論營邑鎭又毋論大小多寡一切革罷如有犯者閫帥以下道臣狀聞科斷道臣則自該廳照察嚴勘事一體分付昨年風災漁箭鹽盆船隻之許多破傷果是必至之勢査實報頉允爲急務今年則切勿循例勘薄必從實狀懸頉俾知朝家德意事嚴飭道臣而昨年風落松之輕價發賣也漁箭鹽盆船隻之資於松而修改或新造者必多有之此亦一體査得俾國計無縮民業永賴之意申明知委浦稅云云非京司所納卽劃付巡營之進上添價錢也弊至此極而巡營恬若不知事體所在尤極駭然道臣旣以他罪拿問今姑不爲論勘而最尤甚珍島郡西浦所納添價錢爲先量減其餘諸邑如有可減者勿拘多少一從民勢劃卽矯革事竝爲分付爲宜其九進上靑大竹酌定價錢別置貢人事也靑大竹作貢之說非今斯今而進上事體不輕而重有不可遽議今姑置之竹田申飭傳敎屢下長養之節至有成節目擧行則此弊之又登於繡啓有關紀綱道臣守令若知如此則免罪不如此則抵罪而孜孜奉行不出數年必當見效且節目旣詳長養有方則今不必更煩令甲至於封進時謬例情債之禁斷與否亶係於道臣一號令間事則自廟堂知委尤涉煩屑竝置之一付道臣爲宜其十典牲署司僕寺位太嚴禁其牟利作錢事也本事殊甚瑣屑不必上煩朝廷覆啓一款置之分付司僕寺及典牲署使之往復道臣以爲平價袪弊之方爲宜其十一訓局所納軍布保米情債量減事也其十二道內軍布情債比他道有加詳査蠲減事也前後申飭之下至今仍循者萬萬駭然分付訓局着意矯革其他各營軍布情債事凡係馱價皆於元數外磨鍊則繡單中比他道有加云云似未諳事勢而然此則置之珍島之於全州道里懸絕則全州馱價之無減於珍島必是謬例分付道臣劃卽査正爲宜其十三捧稅斛子皆準鍮斛閭閻場巿斗升齊其大小烙印行用事也斛子斗升之大小不齊非但本道爲然幾乎道道不同邑邑不同則一朝矯正係是大更張之擧此一款今姑置之爲宜其十四驛路難支事也纔因湖西繡單有嚴飭八路者道臣守令自當着意擧行今不必隨聞隨飭置之察訪替任時皆有定價則如許鄙瑣之弊繡衣若有所聞則固當査出重繩仍卽嚴關營驛劃卽革罷而已今以民瘼一例煩陳殊涉未安付之道臣斯速矯革爲宜其十五全州糧餉屯減稅事也其十六全州上官面火結兩稅中蠲減內司土稅事也其十七所安島延齡君房屯稅露島土稅爲弊及宮差導掌減率減供事也糧餉屯自是免稅之土則土稅三稅俱是該廳應納繡單中曰是一土稅納兩處似是未詳事實而然不然則必是色吏屯監輩憑藉侵漁而然分付道臣査究釐正査陳勸耕等節亦令該守令隨其豐歉從實踏驗往復該廳量宜加給事一體分付上官面火稅所安島屯稅露島土稅亦令道臣區別其有土無土從長矯捄宮差導掌隨率供饋等節亦令量宜酌定以爲永久遵守之址其十八南原紙地營貿中看色紙不革倍捧事也南原紙弊釐正之後獨此營屬輩看色紙至今不革數又倍捧不禁之道臣所當論勘而旣以他罪被掌今姑安徐更令新道臣嚴立科條另加禁斷爲宜其十九珍島穀簿各樣逋欠收殺無期邑弊轉痼事也其二十珍島郡他邑移來軍兵還送事也珍島穀簿九年以來轉成痼弊至於官長所犯邑吏所逋若是夥然此不可以纔經大賑置而不論亟令道臣詳加査櫛官逋吏逋竝爲待秋成準數徵捧逋負之該吏別加嚴勘冒犯之該倅亦爲指名現告依律拿勘移來軍兵還送事隨時變通事理當然依繡單施行事分付爲宜其二十一加士島右水營納靑葛錢人情牟蠲減事也其二十二艾島等八島左水營屯土稅納簿賦營裨橫斂亦爲革罷事也蓋此兩件事閫帥雖云不察道臣宜加禁斷分付道臣詳加査實一切革罷俾島民賴而奠居之地爲宜其二十三珍島牧場或移設牧官或合設本郡事也其二十四所安島設鎭事也珍島牧場之移設合屬當否所安島設鎭便宜自有前人之議而繡衣論列又如此令道臣詳察地勢事情之便否或論移太僕或枚報本司幷從後稟處爲宜其二十五戰船三年改槊無改前人之法事也年前特軫松政之童濯且倣嶺南之已例先自左水營代以鐵釘退定八十朔則有不可續續變改今姑置之爲宜其二十六所安島使星守令差員及濟州監色船格等往來候風時供億之需收斂島民事也康海兩邑之輪定都會官接濟耽羅公行往來之人自是事例則凡於八島候風之際朝夕飯供一不備給致令島民橫被收斂者萬萬駭然此後申明都會之例凡係公行往來無論候風淹速供億之費竝自本邑上下勿復侵徵於島民事更爲定式施行爲宜其二十七康津故參奉黃大中忠孝大節靈巖孝子愼述顯相顯兄弟幷宜有褒奬之典事也黃大中刲股之孝殉節之忠屢百載之下風聲凜然至今爲一方之傳誦則尙此湮沒未有旌褒之典者誠爲欠典至如愼述顯相顯兄弟幷斫十指以延母命其實行亦可謂卓異故參奉黃大中及愼述顯兄弟褒典一款竝令該曹稟處爲宜特遣繡衣旣勤民隱之博採申命籌坐以期實惠之下究而只緣臣等昏昧疏忽草草敷奏全欠矯捄之策未副詢訪之意誠不勝萬萬惶恐今此繡單所論列之邑弊民瘼如是纖悉可見其誠力所到第於其中自多有行關營邑直爲釐正之事而不計瑣細一例登聞事體未安請全羅道暗行御史鄭晩錫推考敎以此草記者前草記之副本而前之欲矯其弊者此多反請置之緣予不緊一言阻南民蘄向之情而李判府建白之嘉猷去益相反今若只下例批謄關全篇則雖使劉穆之爲道伯其將眩於擧行莫若都置之爲省煩而袪僞此亦豈成說乎今日革一宿弊明日行一實政之方卿等更加理會期於對揚今俗純是不誠苟欲懋實先從民事始不得不更煩辭敎只聞此草記諸堂來會本司而書納非出於卿等之手云故批語多欠敬禮須勿以引箚胥命煩予酬應也不但廟堂故事爲然月前筵敎又何如則諸堂之替行大臣之事極爲未安當該赴衙之有司堂上一竝推考此後復循前習卿等直以違制之律論勘以復舊規其中昨年停退還投之不可竝捧事理之外形勢卽然已有牢定于中則先期關問未知爲可去秋風損垂白者亦云罕見漁鹽船稅之特命査頉益出恤隱之苦心他事姑舍此事之未霑實惠其可曰示信乎先以此條關問三南道臣從後勤慢別有考察之擧而若有一毫不勤當該差員各其最遠沿邑定配以此嚴飭以康津故參奉黃大中之忠孝俱備尙稽旌贈可謂欠事靈巖愼述顯相顯兄弟幷䂨十指純行卓異幷施綽▣之典繡啓休說煩絮不僨誤近來中錚錚該御史勿推
정조 19년 · 강
平安監司金載瓚以道內被災各邑鎭撤賑馳啓
정조 19년 · 목
該監司狀啓以爲各邑鎭堡賑案穀簿今已勘報朝家劃下備局句管私賑穀折米五千五百石內自正月初巡至五月中巡合爲十七巡而竝與鹽醬藿價以元賑穀磨鍊會減則三邑十七鎭堡饑口總爲十五萬三千四百六十二口分賑折米合爲四千八百八十二石十斗三合賑餘折米六百十七石四斗九升七合還爲會錄於元穀賑邑守令之稍有賑債者此不過當官盡職隨例輒陳事涉猥屑今不敢擧論○江界府歲前救急折米二百九十八石十斗八升府使申大年自備○元賑十七巡飢民五萬三千二十九口分賑折米一千五百二十五石九斗一升零內七十三石府使申大年自備一千四百五十二石九斗一升零備局句管私賑穀鹽十石府使申大年自備七十四石二斗六升零醬三十二石十二斗五升零賑餘穀所貿楚山府歲前救急折米四十五石四斗四升零府使趙興鎭自備○元賑十七巡飢民二萬五千五百八十二口分賑折米七百七十二石十四斗三升內二十石府使趙興鎭自備七百五十二石十四斗三升備局句管私賑穀鹽三十五石一斗二升零賑餘穀所貿醬二十九石十一斗八升零府使趙興鎭自備渭原郡歲前救急折米三十一石八斗一升零郡守成大中自備○元賑十七巡飢民四萬五百口分賑折米一千二百六十六石十一斗七升零備局句管私賑穀鹽七十七石十斗四升零賑餘穀所貿醬三十二石十二斗七升郡守成大中自備滿浦鎭歲前救急折米六石六斗九升僉使洪致範自備○元賑十七巡飢民二千八百八十口分賑折米八十九石六斗一升零備局句管私賑穀鹽五石四斗一升零醬二石四斗零賑餘穀所貿上土鎭歲前救急折米二石四斗六升零僉使李洽自備○元賑十七巡飢民一千五百五十一口分賑折米四十七石八斗二升零備局句管私賑穀鹽二石八斗二升零醬一石六斗一升零賑餘穀所貿高山里鎭歲前救急折米四石一斗四升僉使林擎翰自備○元賑十七巡飢民一千八百八十五口分賑折米五十五石三斗備局句管私賑穀鹽一石十四斗四升零醬二石五斗零賑餘穀所貿神光鎭歲前救急折米三石九斗僉使柳和源自備○元賑十七巡飢民二千二百八口分賑折米六十七石六升零備局句管私賑穀鹽三石九斗六升零醬一石十三斗五升零賑餘穀所貿阿耳鎭歲前救急折米四石六斗僉使李信馨自備○元賑十七巡飢民四千五百十二口分賑折米一百四十七石四升零備局句管私賑穀鹽八石四斗七升零醬五石一斗一升零賑餘穀所貿牛峴鎭歲前救急折米三石三斗五升僉使金雲瑞自備○元賑十七巡飢民三千三百十六口分賑折米一百四石一斗備局句管私賑穀鹽三石二斗零醬五石十一斗三升零賑餘穀所貿車嶺鎭歲前救急折米一石七斗七升僉使韓蓋秀自備○元賑十七巡飢民一千八百二十一口分賑折米五十七石十斗三升零備局句管私賑穀鹽二石八斗二升零醬二石八斗二升零賑餘穀所貿平南鎭歲前救急折米二石八升零萬戶金鎭億自備○元賑十七巡飢民一千五百四口分賑折米四十六石十二斗四升零備局句管私賑穀鹽二石十斗四升零醬一石三斗九升零賑餘穀所貿夞怪鎭歲前救急折米三石九斗四升萬戶趙恩錫自備○元賑十七巡飢民二千五百九十口分賑折米八十二石六斗五升零內五十石萬戶趙恩錫自備三十二石六斗五升零備局句管私賑穀鹽四石十斗三升零醬二石八斗賑餘穀所貿楸坡鎭歲前救急折米十一石九斗九升零萬戶李謙會自備○元賑十七巡飢民二千二百四口分賑折米六十七石十四斗四升備局句管私賑穀鹽三石十二斗一升零醬一石十三斗一升零賑餘穀所貿伐登鎭歲前救急折米一石四斗零萬戶韓斗完自備○元賑十七巡飢民一千九百四十四口分賑折米六十一石十三斗九升備局句管私賑穀鹽三石一斗六升零醬二石四斗零賑餘穀所貿從浦鎭歲前救急折米二石九斗二升萬戶鄭惟撤自備○元賑十七巡飢民一千二百十八口分賑折米三十八石十二斗零內三十石萬戶鄭惟撤自備八石十二斗一升零備局句管私賑穀鹽二石五斗四升零醬一石一升零賑餘穀所貿山羊會鎭歲前救急折米十三斗八升零萬戶金命臣自備○元賑十七巡飢民一千三百七十二口分賑折米四十三石十二斗四升零備局句管私賑穀鹽二石十斗一升零醬一石三斗四升零賑餘穀所貿吾老梁鎭歲前救急折米二石四斗四升零萬戶鄭顯行自備○元賑十七巡飢民一千五十八口分賑折米三十三石五升零備局句管私賑穀鹽二石五升零醬十二斗六升零賑餘穀所貿馬馬海堡歲前救急折米一石九斗五升權管尹之論自備○元賑十七巡飢民一千八寸六口分賑折米三十四石二升零備局句管私賑穀鹽一石十四斗二升零醬十四斗二升零賑餘穀所貿直洞堡歲前救急折米二石五斗九升零前權管禹德延自備○元賑十七巡飢口一千七百五十七口分賑折米五十六石八斗零備局句管私賑穀鹽三石八斗四升零醬一石七斗八升賑餘穀所貿乫軒洞堡歲前救急折米二石五斗九升零前權管南錫祐自備○元賑十七巡飢民一千四百四十五口分賑折米四十七石九升備局句管私賑穀鹽三石一升零醬一石四斗一升賑餘穀所貿○賑廳啓言觀此平安監司金載瓚狀啓則本道賙賑之政旣非通一道大賑守令邊將設有誠心濟活之勞旣無表著優異之績則道啓中不爲論列誠爲得當褒賞一款無所擧論請賑穀之會減無錄依狀聞施行允之
정조 19년 · 목
敎曰日熱如此路由館峴侍衛及承史皆乘馬還宮時門路臨時更稟逌瞻門外設布帳依十八日例爲之事分付○具翼善冠袞龍袍乘輿由永淸門出弘化門至觀旂橋降輿乘輿入宮大門降輿詣版位行禮陞詣廟內奉審訖入齋室親押香祝
정조 19년 · 강
禁推承旨李相璜旋命放送
정조 19년 · 목
相璜違召政院捧入罷職傳旨敎以三右位兩下位旣非蔡弘遠則有何難冒之義設令蔡弘遠在院李相璜無可避之義弘遠之所恕看者相璜看作親嫌如許格例果載於何房故事萬萬駭然敢於今日動駕又何敢若此乎傳旨勿施○相璜呈肅拜單子敎以今欲入來昨何違牌出宮臨時又何更違坐待措辭飭敎然後出肅乎肅單還給禁推承旨前望單子入之待下批牌招察任○因相璜囚單敎以分揀放送
정조 19년 · 강
移拜兵曹參判李益運爲承旨以徐有大爲兵曹參判禁推承旨兪漢寧以李肇源代之幷前望也尋放漢寧敍肇源
정조 19년 · 목
因正書朝報誤書落字敎曰申飭之下極爲駭然當該承旨禁推敎曰別侍衛不可不備員判堂試所進兵曹參判有闕之代前望單子入之待下批牌招侍衛○因兪漢寧囚單敎以放送○政院以李肇源方在罷散啓敎以敍用
정조 19년 · 강
勿施有司堂上推考傳旨
정조 19년 · 목
因備局有司堂上徐有隣等推考傳旨敎以雖曰違禁事關大臣以此問備終涉如何此傳旨勿施
정조 19년 · 강
放送各營門罰射抄啓文臣
정조 19년 · 목
壯勇營罰射文臣金近淳姜浚欽守禦廳罰射文臣柳遠鳴禁衛營罰射文臣宋冕載兵曹罰射文臣具得魯幷以限滿放送啓
정조 19년 · 강
命時囚李可運公罪勘放加平郡守柳得恭拿問勘律
정조 19년 · 목
義禁府啓言漣川縣監李可運原情以爲渠以加平郡耶梅德殺獄査事馳往應問各人捉致究覈則屍親招內其女被誣於加仁白父子以死自誓絕穀致命云而各人招辭皆以爲耶梅德致命之時其渾室方染時氣外人不相往來無人目見云較看前後檢案少無異同豈不知加仁白父子所爲之萬萬凶惋而此獄已經四朔其所證左惟是檢狀與各人招辭而已果不能明覈只凭案招模糊修啓云請刑推得情敎以究其右袒頑民之罪專在於初檢官當初判付政爲加平倅而只擧査官二字故該倅倖漏此囚則以公罪區別功議草記勘放加平郡守柳得恭拿處勘律
정조 19년 · 강
命義僧番錢依畿甸例一從邑分等施行
정조 19년 · 목
總戎使徐龍輔啓言義僧番錢係是僧校卒支放之需而昨年諸道身軍布分等蠲惠之後僧番錢亦依平民例施行事因特敎行會平民則稍實之邑不能無尤甚之戶尤甚之邑亦或有稍實之戶故乃有抄戶施惠之擧而僧徒則與平民有異元無尤甚之次之可以區別分等者故臣待罪畿藩時往復廟堂不問寺刹之大小只從邑之分等稍實邑寺刹依稍實戶例施行尤甚邑寺刹依尤甚邑例施行今見他道各邑僧番錢上送者則之次稍實之邑或有三分一或折半停減處與畿甸擧行大相矛盾非但本廳支放之無以繼給惠澤之屑越名實之混淆莫此爲其擅自蠲減之守令雖不一一論勘而請嚴飭各該邑依畿甸例一從邑分等施行而未準捧處使之卽速收捧上送從之
정조 19년 · 강
命湖西經理穀屬之總戎廳取耗補用
정조 19년 · 목
總戎使徐龍輔啓言湖西所在經理穀乃是經理廳木貸去作穀者而無所歸屬每年勘錄於常賑廳會案而出入贏縮賑廳亦不句管故便同無主之穀或當歉歲停退蕩減偏歸於此穀目下會付都數只爲萬有餘石見今本廳事力轉益凋殘諸般經用每患艱辛流來各衙門年久貸下者雖不能一一推索至於此穀本是本廳所貸又無主管與其一向拋置任其耗縮無寧還屬本廳作爲實用請自今年爲始使之磨勘於本廳取其耗條補用於支放不足之需元穀則雖値遇歉停減之時勿許竝入於停減之中事定式施行從之
정조 19년 · 목
自去夜五更至開東測雨器水深四分
정조 19년 · 강
遞承旨李晚秀以閔昌爀代之前望也
정조 19년 · 강
判府事李秉模上箚賜批
정조 19년 · 목
箚略曰皇天眷佑景運潛周永興 本宮大禮順成喜溢宗祊歡騰豐沛億萬年無疆之慶咸湊是年臣民蹈舞環海惟均伏況一德格于上下千里同其陰晴每於禮行之日雲日光華跛躃聳忭宸誠所格理不偶然臣獲忝將事之列與睹肇修之禮且榮且幸不任區區際伏見傳敎下者隆恩  異渥偏及臣身有若微勞可記嚬笑不惜者然臣誠惝怳踧踖不知所以措躬也天廏上駟賞不可以濫施親屬調用恩又出於常格在臣私分顧何敢晏然而冒受乎伏乞亟命收還以重恩典以安賤分批以爲所重也卿何辭爲卿須安心仍命遣史官傳諭
정조 19년 · 강
判府事李命植上疏賜批
정조 19년 · 목
疏略曰臣以引年之義求退之情已陳於前疏而顧今病勢十分危惡自料時月之間勢必無幸見今所帶諸任俱係緊重國體所關不容徒署紙尾一味抛却耿耿一念尤欲遄死無知而已若得卸解兼管諸任於露晞之前則固可以安意就盡臣且伏聞國家故事凡於諸臣之請休也不過許令致仕四字而已非有別般恩典而中古以後始設三字美銜以侈其名寵誥聳於百僚貤贈及於三世其爲光榮別是異渥故自上不欲輒許於下在下亦不敢冒求於上而臣之所願則異於是若稽故相臣黃喜碩德重望告老之時猶不得三字之典況如臣庸下者乎伏乞特將故相臣已例許臣致仕之請批以卿之精力筋力之俱如是强旺近益知之豈可以年至副施所請卿須勿辭行公
정조 19년 · 강
備局以湖西關東暗行御史韓致應所陳別單諸條回啓
정조 19년 · 목
備邊司啓言卽見湖西關東暗行御史韓致應別  單則其一原州各倉各穀合爲四萬一千六百六十一石內流來逋欠恰爲一萬六千九百九十七石而逃故居多指徵無處一兩年之內萬無準捧  使道臣量定年限除耗流伊捧上永春元會各穀一萬二千四百五十石內流亡絕戶未捧爲二千一百九十七石吏奴逋爲一千七百二十一石壬癸以來停退爲一千八百二十三石前縣監李明誠貸用爲一千四百六十五石竝刻期督捧至於流亡絕戶縣報營啓以五分一除耗定捧則今年之五六百殘戶安知不如昨年之流散乎待其安集更爲從長區處停退條亦不可不更加査櫛前縣監單代米太一千三百五十石零流來還作本色而四五年內行部不入長吏之侵漁民生之疾苦若是成痼道臣不能察飭一味掩置之罪不可無警事也還穀法意何等嚴重而吏奴逋負若是狼藉初旣一任偸弄終又因循掩置甚至守令貸用之說發於繡啓此若不別加嚴處以爲大懲創之地而許令限年除耗分數緩督則守令吏奴將無所懲畏若或謂以指徵無處徵及隣族貽害平民則其爲弊端反有甚焉分付道臣逋負吏奴各別嚴査期於準數徵捧分其輕重如律勘斷前縣監李明誠貸用各穀一體査實準數克納至於民間停退及單代者荒歲民情不可無闊狹之道亦爲詳傳待秋成準數收捧後狀聞永春前縣監李明誠方在拿處姑不論勘而不飭之道臣不可無警當該道臣推考爲宜其一原州東四面乃是顯隆園香炭所封而在前山火田納稅無過四百兩矣自癸丑道臣定爲六百五十兩目今東面民戶年年減縮一戶兼三四戶之稅者比比有之令道臣及今變通永春己亥査陳後陳結爲一百三十七結流亡歲增指徵無處朝家特許降續而惠廳謂以已勘當年條則不許懸頉令該廳許頉事也香炭所封事體莫重當初稅額一從邑例道臣據實定總則加稅之說已是可怪民戶減縮云云尤極驚駭若非吏鄕從中濫徵必是奸民做出稱冤分付道臣更爲詳査啓聞後稟處旣已香炭事有所論陳則別立條件實合愼重而今此別單幷與永春陳結合成一條殊涉未安當該御史推考爲宜道臣之狀請降續若在稅總磨勘之後則該廳之不敢擅許勢所固然而舊陳白徵果是的實則亦宜有區別之道分付該道該廳詳査往復從便善處爲宜其一永春軍額合爲八百餘名而虛名疊丁爲三百五名之多朝家特許移送他邑而營門尙無移屬之擧則今年番布其將還責於永春之民劃卽變通事也近來簽丁之弊無邑不然三百餘名軍額自朝家旣許移送之後番布之有難仍責誠如繡啓分付道臣量其額數從便區處俾無虛名疊徵之弊爲宜其一關東蔘價逐年增價昨年江陵春川蔘商等五人蕩敗自退故分排於各邑蔘商使之替徵者至於一萬三千餘兩之多以殖利言之他各邑則五分生殖此兩邑則三分取殖補蔘軍官番錢他各邑則皆徵二兩而兩邑則只捧一兩五錢依他例添殖二分加捧五錢而若不然則兩邑蔘商之代自本府擇差以爲營商邑商分力擔當事也以本道蔘弊事蔘商輩之奔走稱冤非止一再而五分殖利係是法外有非自朝家指揮之事許多軍官之番錢加徵兩邑蔘商之邑民擇差俱屬民弊亦難遽議而大抵貢蔘事體何等莫重元價添價亦不爲少而蔘商輩用之無節不善採貿蔘品則漸致劣下蔘商則益就凋弊至以殖利添價邑商分差等猥瑣之事仰煩朝家揆以事面誠極寒心分付道臣從長變通更毋敢以此等之說登聞爲宜其一原州東四面千餘戶今不過五六百戶永春一千三百戶今不過六百餘戶目今先務惟在抄其漏者刷其流者申明  籍法然後可以計口充定事也籍法本自嚴重漏戶實爲痼瘼軍丁還弊皆由於此不但原永兩邑  而已適當式年收籍之時流徒之類着意安集隱戶漏丁一一査括俾無如前因循之弊事申飭分  付於兩道道臣允之
정조 19년 · 강
特賜端午帖居首崔光泰貂皮笠耳掩仍命着而出去
정조 19년 · 목
敎曰今番端午帖居首至以擲則藻鐵書之紙面豈可循例給上弦弓乎特賜貂皮笠耳掩一部依古任希簡例着而出去
정조 19년 · 강
徽陵令鄭謙煥顯陵令辛漸相換
정조 19년 · 목
禮曹啓言健元陵參奉洪大衡徽陵令鄭謙煥身病猝重端午祭享時陵官不可不備員建元陵參奉洪大衡徽陵令鄭謙煥今姑改差其代請令該曹口傳差出以爲備員將事之地敎以鄭謙煥則事勢似然他司口傳相換
정조 19년 · 강
命吏文漢學製講之法槐譯兩院中句管抄啓每年試取次數指一定式仍命內閣抄啓文臣通同抄啓
정조 19년 · 목
承文院啓言取考本院事例則文臣之二十九歲  以前登科者付之漢學殿講三十歲以後登科者付之吏文製述使之肄習而其講試之規則一如專經殿講春秋製述及至四十九歲始爲減下三十九歲以後登科者幷無入屬吏漢之事矣近來新進文官入屬吏漢之後初不講習全廢舊規今此聖敎亶出於修明舊典勉勵新進之至意方自臣院另加提飭而若其入屬年限講試程式自有應行之舊例今不必更事抄付以此判付內辭意請分付各司使之知委於吏文漢語之各其年限入屬文臣俾各常時肄習期有實效之地允之敎以專經講及製述朔書朔射文臣雖有應定之年  歲而每科禮兵曹政院抄啓每歲亦以年滿人減下別單古例卽然而吏漢製講則特以後出之式  科後不抄歲初勿論以是人皆不知有製講之法此後依右例槐譯兩院中句管抄啓與減下而試  取之每年幾次指一定式內閣抄啓文臣之近皆  許頉於專經講及製述朔射者自有內閣講製試射也吏漢則異於是通同抄啓
정조 19년 · 목
義禁府啓言時囚李游夏李漢喬韓致重等原情以爲渠等知識蔑劣聞見固陋製述試券之中酌海篇名果爲誤書以呈云各杖六十收贖奪告身一等幷私罪敎以功減一等
정조 19년 · 목
自開東至卯時測雨器水深一分
정조 19년 · 강
兼都承旨李祖源疏辭新資賜例批命奉朝賀金鍾秀看病御醫不離看病
정조 19년 · 목
內醫吳仁豐書啓以爲奉朝賀金鍾秀病症今朝看審則症狀脈度凡節與昨日少勝時一樣神昏  頭疼等症亦似少勝腎瀝湯半劑昨日已爲準服半劑則今又煎取分三次繼用計料而主家以爲  賤疾浹旬彌留王人跨朔相守誠不勝萬萬惶悶見今精神之昏醒無常頭疼之苦歇有時難以時月責效惟願卽速撤還少安病心縷縷言及臣則  姑爲仍留敎以更爲着意不離看病前送藥料如或告乏以其事狀附陳於書啓
정조 19년 · 강
景慕宮夏享大祭香祝命親押
정조 19년 · 강
召見奉命承旨李祖源于重熙堂
정조 19년 · 목
予曰每當祀夕日氣淸朗享事安吉慶幸慶幸祖源曰臣猥參陪班獲覩盛儀伏不勝萬萬慶幸矣予曰幾年之後適當是歲乙卯順成大禮其爲欣忭尤當如何祖源曰事若有待於今日矣予曰一室兩龕或不至狹窄乎祖源曰兩位奉安床卓排設而尙有餘地矣予曰沿路農事何如祖源曰麥事方登黍粟茁茂而又得及時之甘霈民情胥悅矣予曰今番盛擧北關初有沿路廚傳之弊必爲多矣祖源曰可以省弊者幾皆除之矣祖源曰  濬源殿前有大松枯已四五年忽於庚戌自根生芽見今枝葉榮茂邑人相傳莫不爲異矣予曰其大爲幾許祖源曰其高可數十丈矣
정조 19년 · 강
遣承旨馳詣受香所奉審摘奸發遣吏郞摘奸諸執事淸齋與否
정조 19년 · 목
景慕宮夏享在再明也
정조 19년 · 강
命明日夏  享攝儀仍命由逌瞻門展拜省牲省器
정조 19년 · 목
敎曰日氣蒸熱釀雨可知明日大享若或沾濕不但欠敬念前多日齋宿已有下敎於大臣者明日夏享攝儀○敎曰明日當由逌瞻門展拜仍行省牲省器該房知悉
정조 19년 · 강
命金吾時囚李喆純供辭下廟堂今日內草記勘決仍命平安監司金載瓚越俸喆純與趙岱分付該府照律
정조 19년 · 목
義禁府啓言平安監營禆將李喆純原情以爲渠隨道臣巡行以前陪先到于三和府五里程奉敎  諭書留住路上忽聞道臣以該倅失待事送令旗拿入該倅次使之來待五里程云而未詳其間曲折矣少頃趙岱聞有拿令以便服出來五里程如是之間道臣亦爲追到於軍幕故渠卽入現則道臣曰拿入守令有本道近例否出去詳問云渠出來欲爲探問之際趙岱來執衣帶曰吾異於他守令密符在身何以處之渠答曰拿令先出使行方到若不還收則事當解符後就拿云則趙岱曰密符不可擅解未解符之前豈可就拿乎拿令雖終不收密符不可擅解云此乃私相酬酢而初非聽道臣之言而出來索符者也卽爲入謁于道臣則道臣以爲吾初未及周思發令之後追覺其如何況聞爾言前例無所考據云勢將替治禆將矣卽收前令拿其邑稗數以失待之罪仍爲退出伊時事狀不過如此而特以與趙岱私酬酢之事故初不詳告于道臣矣趙岱執此私酬酢之言變幻實狀捏合言端勒歸於眞箇奉將令而脅奪之科此不但供招之都歸爽實亦可見設計之全出粧撰至於錚盤之說守令邊將若或拿入則先以兵符將牌解置錚盤者其例本如此故下屬或於拿入出令之後依例預待于軍幕近處渠初不詳察無以記得而未聞道臣之令先與趙岱有此酬酢反爲渠構勒之端侵誣之辱至及道臣不敏之罪實無所逃云觀此所供與趙岱所供節節相反且有拿問後下廟堂議處之命請上裁敎以堂堂王府議讞之體罪在道伯道伯當拿問趙岱之供李喆純爲隻而把綬捧盤專着於喆純不問已料喆純處事之未瑩而道伯則無與焉此所以只問喆純而無論酬酢之公私與岱旣有所論難則在渠事主將之義詳道岱說道理當然而初旣含糊末又吞棗使渠主將不能詳陳事狀有若燈非然者非渠之罪乎於是乎道伯脫空渠罪益彰矣至於渠供中答岱之辭直云先解符始就拿者此一款尤爲無狀渠以前陪先到於五里程信地則解符二字之不出於道伯不啻明甚道伯規模本甚生疏於應行格例故當初欲拿之擧出於猝勃間無名業火諭書密符之有無輕重都不曾想得念頭渠以宣薦似亦爲廳任宜聞奪符節次而擧行矇矓致此葛藤者亦渠之罪到此囚供不可全歸之誣罔道狀亦與遂非大相反出入冢宰司馬文苑戎垣之臣因一管下武倅之惡口麤習肯發遂非之說乎本事決折今則至易旣有下廟堂稟處之命今日內草記待批下亦以草記勘決於齋前○備邊司啓言當初道臣之啓則謂之全爽事實趙岱之供則謂之萬目難掩欲以道啓爲是則囚人之前後爰辭宜不敢白地做出欲以囚供爲然則道臣之體貌自別決不當務勝遂非於斯二者實難遙度此前日判付中當信道伯之言爲敎以重朝體者也今此李喆純供辭出而趙岱再供不可全歸之誣罔道臣査啓亦可謂據實無隱而只是喆純以其主將之發怒不能詳傳酬酢指陳體例有此說往說來多少葛藤之擧一則喆純二則喆純況其使行方到事當先解符而始就拿云者決非曾經宣傳官者之口氣則其人事之未瑩又無足言判付內辭意節節允當明見萬里臣等何敢更措一言又何敢出意見論列於其間乎但道臣初旣捽怒而欲拿末又封啓而欠詳揆以事體不可無警平安監司金載瓚推考趙岱之再三供招語不委曲有若道臣不知事體之重者然而初供之拖引題外之語再供之專事噴薄之習體統所在誠極可駭李喆純則渠以前陪先行不待主將之出令乃與邑倅而相詰處事顚錯擧行劻勷使主將橫被管下之構揑以微事屢煩朝廷之査問究厥罪狀宜在罔赦趙岱李喆純幷令該府從輕重照律勘處允之敎以卿等之論責道臣者曰猝怒而欲拿曰封啓而欠詳二件事人非呂伯恭豈能矯質於聖訓一句乎怒之猝不猝大抵無關於本事且況送旗與收令皆在五里程之間始似艴艴旋卽恂恂語其眞境石火電光嘗聞大明律有已行未行之文而率口一言專昧佩符則不可但以未行言至於啓語之欠詳又奈李喆純之匿不來告坐在黑窣何哉此公孫僑之見欺於圉人而尙論者不以爲累於僑今世之人何可等備於古之賢人之所未能乎然則問備亦似過矣而不知亦罪施以越俸之典趙岱事題外供語特餘事之餘事從來奪符之法至嚴奪者拔刀奪之者露刃一有不虞許使以其法自斷從事在昔闕門之留鑰也欲試門將之勤慢別造標信省一押畵門將覺之直以所拔之劍擬之宣傳官慌駭走還門將追至差備門外伊時特下嘉奬之恩褒官至閫帥朝家於年前記念慮啓禎門將事擢除其孫尙樞於朔州府使以岱之處變較昔啓禎爲啓禎之罪人渠敢辭乎設令道伯不合符而奪其符猶不可聽從乃與喆純執帶討話雍容舌戰其爲闒茸難備人數且渠以便服出來則與摘納一般而諭書之不知何處去亦可知之渠之所爲如彼無據而敢以不成說之說何暇張皇分疏於王府爰辭乎岱則分付該府以此照律
정조 19년 · 강
命盧尙樞置之邊地勿施秩該堂施以譴責之典
정조 19년 · 목
敎曰今因備局草記趙岱事處分思故兵使盧啓禎孫尙樞收用事取考官案則尙樞書之於邊地勿施秩曩於申明定式也大臣筵奏亦以特敎除拜勿爲擧論爲說則尙樞一人豈可獨置勿施秩乎該曹事極爲駭然當該堂上査問施以譴責之典
정조 19년 · 강
詣  景慕宮展拜省牲省器還內
정조 19년 · 목
具翼善冠袞龍袍乘輿出永淸門明政門弘化門入逌瞻門降輿入齋室少頃詣版位展拜陞詣  廟內奉審還入齋室改具遠遊冠絳紗袍詣省牲位省牲詣省器位省器仍出齋室乘輿出逌瞻門入弘化門明政門由永淸門還內
정조 19년 · 강
特施咸興永興養老宴參宴老人加資之典
정조 19년 · 목
先是永興本宮躋享日四月二十六日奉命大臣判府事李秉模與禮堂判書閔鍾顯承命設養老宴朝官九十歲人五衛將金德貴七十九歲人權管金相秋士庶百歲人崇政朴順方八十歲以上嘉善田毛男等二百九人六十一歲閑良梁益蕃等一百七十四人越三日二十九日禮堂到咸興府與本道觀察使趙宗鉉又設養老宴于豐沛樓下朝官八十歲人權管金鳳翰七十四歲人僉知韓世垕七十二歲人僉知韓鉉七十一歲人僉知韓宗鎬別將李遇春士庶百歲人嘉義韓順萬八十歲以上嘉義高武金等三百四十三人六十一歲司僕宋春發等九十二人至是諸老人官資姓名列錄以聞敎以此擧出於同慶廣惠之意永興百歲老人崇政朴順方咸興百歲老人嘉義韓順萬各加一資其中嘉義一人依定式超付崇政階竝單付樞銜朝官年七十以上七人各加一資樞銜加設今日政擬入其餘士庶年八十以上永興二百九人咸興三百四十三人各加一資○敎曰兵曹政事下批令次堂擧行
정조 19년 · 강
前持平崔光泰父䘻依法典加資
정조 19년 · 목
吏曹啓言侍從臣父年七十人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十人別單書入○別單嘉善崔䘻年八十一前持平崔光泰父
정조 19년 · 강
有政吏曹判書尹蓍東兵曹參判趙鎭寬進
정조 19년 · 목
以趙德潤爲副修撰金德貴金鳳翰李遇春金相秋韓世垕韓德鉉韓宗鎬爲同知德貴等竝老職也
정조 19년 · 강
罷前兵曹判書具庠職命前朔州府使盧尙樞仍用邊地履歷
정조 19년 · 목
政院啓言前朔州府使盧尙樞邊地履歷置之勿施秩當該堂上施以譴責之典事命下矣何傳旨捧入乎敎以雖以特敎爲之不以特敎遞來則履歷自在勿施中而此人旣由特擢則豈可不微稟乎若此則特敎有何關重乎詢問之下語涉分疏當該堂上具庠罷職盧尙樞履歷仍用此後特敎除拜者雖以他事遞歸必皆草記然後付籤於勿施秩定式施行事分付兩銓
정조 19년 · 강
御醫吳仁豊以奉朝賀金鍾秀病形書啓
정조 19년 · 목
書啓以爲奉朝賀金鍾秀病症今朝看審則症形之少勝此昨日一樣腎瀝湯一劑昨用其半今又繼用而前日賜下藥料今已準用矣臣則仍留敎以如欲更用腎瀝湯材料更爲輸送
정조 19년 · 강
定吏漢文臣講製抄減之式
정조 19년 · 목
承文院啓言漢語殿講則依專經殿講例每年四孟朔令政院稟旨擧行史文製述則依文臣製述例每年春秋仲朔亦令政院稟旨擧行而堂下文臣之年滿四十九歲者無論吏漢自當減下四十  八歲以下者隨其登科時各其年限一竝別單書入而內閣抄啓文臣依下敎通同書入至於新及第加抄年滿人減下一依楷篆抄減例加抄則書入於每科新榜減下則書入於每年歲首而從前吏漢之抄臣院竝爲句管今不必分屬於譯院請  自臣院以此定式施行允之
정조 19년 · 강
蕩滌三司停望拔望付籤人仍命復科諸人自今政先爲擬入再昨年疏通者次第擬望
정조 19년 · 목
敎曰今日因漢學講抄啓聞而知之矣處分律名  之一時信筆書下者或多不入於歲抄者云使之書入矣觀此該曹錄啓果然矣一竝蕩滌此後似  此之類若過大赦自該曹草記稟旨事分付史曹如此兵曹可知亦令書入而定式事亦依吏曹例  爲之事亦爲分付因此見洪時溥之名而思之復科諸人銓曹尙不檢擬近來事皆不欲擔當首爲而然自今日政爲先勿拘擬入此後嚴飭再昨年疏通政擬望之後更不擧論者亦爲一  次第勿拘擬望如是下敎之後又或逡巡更煩飭敎則此乃近來俗習中一事當此矯俗正習之時不爲擧行之兩銓堂難免重責使之知悉○臺望拔去秩朴瑞源安廷善趙鎭井李益洙鄭魯榮洗草秩洪時溥停望秩申▣通淸勿施國子參上施行秩李敬臣本館錄付籤秩南履翼竝蕩滌
정조 19년 · 강
行  景慕宮夏享大祭
정조 19년 · 목
批以爾有爾祖予欲見之爾則屢召不膺愧予之誠未孚今於辭本之來也復申前批餘意爾其卽日出山續踏熙政之磚
정조 19년 · 강
命刑曹判書李敬懋緘辭重推
정조 19년 · 목
敎曰尋常滯獄在所提飭況抱冤婦女之駕側鳴錚者去去月之事尙不捧供豈有如許訟曺乎其間衆所共知情勢外無端不爲捧供之判堂爲先査出捧現告緘辭從重推考憲府諸臺卽爲牌招發緘以示重民命嚴獄體之義此後擊錚公事若値判堂有故之時雖無特敎之當日捧供曺郞來言次堂例不得擧行何以爲之之意於該房以爲啓聞變通之地事定式禁府照此事公付俾載受敎謄錄○政院啓言持平李基慶違召大司憲申思運等在外刑曹判書李敬懋緘辭推考無以承授敎以諫臺牌招承授
정조 19년 · 강
罷黜靈巖郡守崔吉憲以李潤元代之口傳也
정조 19년 · 목
全羅監司李書九狀啓以爲本道暗行御史以靈巖郡封庫移文該郡守崔吉憲依例罷黜而該郡以昨年最尤甚邑賑政雖已撤罷見今麥糴當前農務方殷其代今該曹各別擇差催促下送敎以賑餘民情豈可一刻曠官乎靈巖郡守之代令該曹口傳各別擇差待下批一兩日內辭朝
정조 19년 · 강
囚金吾律官韓尙鎰尋放
정조 19년 · 목
因李喆純不善擬律命嚴囚尙鎰刑曹嚴囚以啓敎以姑放使之照律
정조 19년 · 강
命趙岱投之故兵使盧啓楨所居地方李喆純嚴棍充軍
정조 19년 · 목
義禁府啓言趙岱照律請杖八十收贖奪告身三等放送敎以渠執禆帶禆把渠綬密符之見辱無復餘地眞所謂自侮而人侮蔽一言曰盧啓楨之罪人供語之噴礴與雍容不須暇論渠狀旣如彼賤汚而渠供何如是愚悖投之故兵使盧啓楨所居嶺南地方又啓言李喆純照律請杖一百收贖告身盡行追奪富寧府流三千里定配敎以初以陷害人擬律而渠罪卽無一言半辭來告於主帥之罪也啞者能容嘴陷害乎太不着題律官刑配次嚴囚飭諭卿等更令照律則廟堂回啓雖有罔赦之語而直勘以未決之死罪亦欠平允之義卿等推考大抵渠雖沒覺無知之人亦必知奪符之常例則敢以解納二字不有主將之令肆然發口許多葛藤皆由於渠致使渠帥進退維谷而道臣職兼節度總轄戎務則旗鼓入軍門也發號放令在於道臣之處置渠敢干預於敎諭書前陪之時由公由私優犯師律所當付之道伯決處此非以禆將事拿來卽因渠罪而置對者令訓將大張威儀於郊館嚴棍出付兵曹邊遠充軍事分付
정조 19년 · 강
命昌原柳女鳴冤事嚴飭道臣詳査伏聞
정조 19년 · 목
刑曹啓言昌原居柳氏擊錚原情以爲渠夫鄭埈卽故贊成靖節公矩十一世孫故南原府使彥忠五世孫以遺腹獨子時年二十五文辭行檢不失自來舊業世務家事亦未當拘諸心念惟其愛人之心嫉惡之性自與尋常流俗輩不同本倅李汝節性本鷙悍濫殺人命本府民無罪致死者三十  餘人他邑人橫罹冤死者亦多有之遠近禠魄大小重足渠夫日聞此報居常有悲憐之心昨年七月自朝家行會八道詢問冤鬱時汝節以漕倉事就理兼官自如察訪採實論報杖死中最冤者十餘人而爲汝節同惡座首之沮遏只以三四人報營汝節還官之路其爲奪取以無冤瞞報而移怒於當初採實發論之人若李克喆洪啓賢等毀家黜境汝節就理時嗾囑其留鄕由吏使之願留於備局收斂民錢以爲路費荒歲之民未能及期措納則鞭朴狼藉渠夫目見如許光景言於留鄕曰願留官長係是民願則本非勒今驅使者況三十餘人冤魂啾啾於一境而受人指嗾爲此願留者抑何心腸云矣汝節聞此言有必殺乃已之心稱以監災都監擇出一府知名士夫而渠夫亦參於其中及其十月磨勘之後託以監災不均捉致一府都監或杖或宥而至於渠夫則大聲咆喝曰汝以年少書生是非官政沮遏官事汝罪當死破棍爲杖箇箇檢飭杖不折則不計執杖羅卒六次換立脛已絕矣而猶杖之命已盡矣而猶囚之以致騎而朝出屍而暮歸冤乎痛矣渠姑以靑年寡居在子惟渠夫平生慈愛而倚望者異於凡人矣自遭慘禍以來絕粒呼號惟望血讎之必報到此情理豈有一刻苟延之心而夫讎未報徒死無益千里裹足呼籲天門而閽者麾逐輦路鳴金而羅卒禁遏至痛極冤將無可伸之日矣伏乞察渠夫非罪被殺之冤覈汝節濫殺人命之罪依法償命云柳氏依先朝受敎爲先放送所供如此請上裁敎以議處又啓言今此柳女年纔二十餘自其夫被死之後矢心報怨如不欲生號哭奔走於營邑京鄕之間于今十數朔之久三時冤泣而淚眼已枯千里徒步而足指盡落不惜萬金之費將至一縷之捐攢手於淸蹕之路結項於法官之門見者隕涕聞者傷心而隻邊之言旣不可盡信橋下之叱未保其必然而該府使李汝節罪狀之論列極其狼籍爲守令者有一於此尙難逭當律不有欽恤之典則恣行法外之淫刑濫殺人命至於此多似此殘忍酷毒之擧前後所未聞所未見者事當仰請拿覈而遠外事情有難遙度請分付道臣各別嚴査使之據實登聞後拿處敎以夫爲妻綱是謂天常綱常人所同得之秉彝悠悠千載每患有多少不盡分處故父綱於子君綱於臣而忠臣孝子人人未能爲焉觀此柳姓婦女之供爲夫苦誠危懇有足感人叫閽之不足而鳴錚鳴錚之不足而呼號彷徨期於必復裹足而指折矢死而結項諸凡血肉之身所不堪爲者無不自甘於是乎是女知綱常而死者亦可謂有甚妻毋論本事之緣公因私旣聞之後何可踰日判決不念茹鬱干和乎嚴飭道臣詳査事情使之星火修啓回啓論理諸件中無關於訟理有妨於城化者姑舍是其中三十餘人濫殺一款聞甚驚駭不可以題外而置之除尋常詳覈啓聞之意竝分付
정조 19년 · 강
命釐正諸道奏啓之不爲後錄別具成册者
정조 19년 · 목
敎曰向因備堂筵奏許之者非不知成册之反或屑越而省弊則亦似有益也近來諸道奏啓之狀尋常微細之事亦皆不爲後錄別具成册名實各異彼此不及該房與有司堂上相議釐正事分付
정조 19년 · 목
奉常寺以東耤親耕田兩麥向熟啓敎以攝刈
정조 19년 · 강
分揀刑曹判書李敬懋照律
정조 19년 · 목
諫院啓言刑曹判書李敬懋緘辭重推杖八十收贖公罪而係是二品請上裁敎以以兼帶訓局之任進去郊館開坐之處照律則分揀使之卽爲開坐擧行
정조 19년 · 강
內閣進新印豐沛賓興錄
정조 19년 · 목
書凡三編自  定陵酌獻摛院詢議至于躋享禮成養老試士前後事實以次該載繼以御製聯  韻總爲第一編關北儒武榜目及試券分爲二三  編內閣活印以進敎曰豐沛賓興錄內入粉唐紙二件毛面紙一件京造紙二件白紙五十五件西庫粉唐紙三件毛面紙四件京造紙三件白紙四十件時原任大臣領議政洪樂性領敦寧金履素時原任閣臣原任提學左議政兪彥鎬右議政蔡濟恭奉朝賀金鍾秀原任直提學領府事金憙原任提學鄭民始提學沈煥之檢校直提學徐有防原任直提學徐浩修徐鼎修檢校直提學金載瓚原任直提學徐龍輔鄭大容檢校直閣李晚秀金勉柱原任直閣尹行恁檢校直閣徐榮輔南公轍原任直閣金祖淳直閣李始源原任待敎沈象奎檢校待敎徐有矩原任待敎李存秀各白紙一件奉命大臣原任直提學判府事李秉模禮曹判書閔鍾顯都承旨李祖源史官趙萬元本道監司趙宗鉉各白紙一件試官弘文提學徐有隣左承旨李益運儀軌堂上沈頤之李時秀李家煥趙鎭賓都廳郞廳洪守榮謄錄郞廳金近淳安廷善嚴耆曺錫中黃基天李勉昇姜浚欽李東萬各白紙一件永興府使李漢興咸興判官南麟耇會寧府使崔景岳定陵酌獻禮時大祝北靑府使崔守忱祝史和陵參奉金光學執事  本陵參奉李顯祿贊者端川府使李鴻德謁者高原郡守尹相重咸興  本宮告由祭大祝洪原縣監尹悌東贊者定平府使吳載衍永興  本宮奉安兼別大祭齋郞安邊府使任希厚謁者文川郡守尹寅基各白紙一件永興 本宮咸興  本官各白紙一件營坐邑坐各白紙一件北兵營南兵營永興吉州鏡城慶源會寧鍾城穩城北靑安邊慶興富寧德原定平端川三水甲山明川茂山長津文川高原洪原利城各白紙一件內閣外奎章閣政院弘文錧外閣成均館禮曹水原五處史庫各白紙一件賦二下咸興進士魏光肇三上永興幼學金履垕咸興幼學鄭益勳林鳴鶴韓喆濟永興幼學車宗文二中咸興幼學尹忠植魏迪喆朴東采洪翼浩朴稽源朱重山金九念李若洙韓百祿文聖復林智謙永興幼學黃格祖趙應敦金處恒鐵箭居首永興忠義申德彬咸興土官金鉉九柳葉箭居首咸興閑良金應海永興親騎衛朴仁協各白紙一件北道文蔭武時仕前銜在京人軍資正吳泰彥前掌令李聖輪禮曹正郞李聞遠典籍朱重翁學諭許䥴前假注書金就强思陵令南溟學前府使魏光翼康陵令李彥熙監察廉隅人禁府都事南陽履齊陵令南陽龍前郡守張齊斗前察訪崔極齊前縣監張宅基前五衛將金夢彩巡將李次東訓鍊主簿金成鉉前主簿韓亨祚前忠翊將金衡祚武兼李宗蕃金福祥守門將姜箕煥前五衛將金成大前察訪高殷泰前僉使朴光采守門將李益純前萬戶張載衡前權管吳一源胡昌祚各白紙一件咸興永興  兩本宮別差二人檢書官成海應李旭秀寫字官李命藝前別差太命喆前同知柳明杓閣吏劉相祐唱準廳各白紙一件  賜給
정조 19년 · 강
命承旨李肇源事過後禁推
정조 19년 · 목
敎曰近因慈殿所御處所修改之役待開門入侍則今於門鑰已下之後始以承旨入侍何以書出微稟萬萬駭然當該承旨李肇源事過後禁推
정조 19년 · 강
配趙岱于善山府李喆純充軍鏡城府遞判義禁鄭好仁
정조 19년 · 강
慶尙監司趙鎭宅以畢賑馳啓命昌原府使李汝節待査啓後稟處淸河縣監趙有善郡守待窠陞差鎭海縣監呂宅祖加資新寧前縣監洪益烈待闋服直甄外職願納人金相炯等穀物計數還給
정조 19년 · 강
召見禮曹判書閔鍾顯于便殿
정조 19년 · 강
命禮曹判書閔鍾顯以永興  本宮祭品祭器儀節議于奉命大臣李秉模磨鍊以聞
정조 19년 · 목
禮曹判書閔鍾顯啓言今番永興本宮追躋禮成後祭品之當爲磨鍊者祭器之當爲新備者不可不一番稟定而事係至重祭品區劃之際又當十分審愼以爲永遠遵行之道請自臣曺更爲商議于奉命大臣從後稟處敎以議于奉命大臣磨鍊以聞
정조 19년 · 강
命咸興讀書堂馳馬臺記蹟之文待親撰令道臣豎碑
정조 19년 · 목
禮曹判書閔鍾顯啓言咸興之讀書堂馳馬臺卽我  聖祖遺蹟所在臣等今番奉命之行進詣躬審而兩處舊基尙無記述之文以垂來後一聳觀瞻者恐爲欠典矣敎以當有記蹟之文待親撰令道臣立石舊基
정조 19년 · 강
命咸興歸州寺蠲役蘇幣募入僧徒
정조 19년 · 목
禮曹判書閔鍾顯啓言咸興歸州寺在於讀書堂舊址之傍而且爲定和陵造泡寺與他寺刹自別臣於今行見其寺弊僧少殆無以支存分付道臣凡係蠲役蘇弊募入僧徒之方着意措處俾有奠接之效恐好矣從之敎以令道臣使之狀聞
정조 19년 · 강
遞承旨蔡弘遠
정조 19년 · 강
命時囚李肇源分揀放送
정조 19년 · 강
重推兵曹判書沈煥之遞吏曹參議韓晚裕
정조 19년 · 목
因兵批政官書啓敎曰受由已久必當差可而凡有政命一味懸病事體所在極爲未安判書沈煥之從重推考牌招參政○因吏批政官書啓敎曰三銓望筒之苟艱莫甚此人有衆所共知情勢一味虛縻殊欠誠實參議韓晚裕許遞今日政差出
정조 19년 · 강
兵曹判書沈煥之陳疏賜批
정조 19년 · 목
疏略曰臣猥受格外之恩暇通計三旬連値動駕齋宿臨殿親試又當  閟宮仲月之祀典輒有特 敎皆以亞堂替當侍衛有若循常按例者然噫臣  乃庸拙老朽之一賤夫耳以我聖朝振怠礪鈍之政何獨垂此異恩不以煩且慢爲臣之罪也況臣  之病假令少愈於旬月之間形骸脫落神識銷亡誠  難自效於甲兵錢穀之事伏乞亟命鐫遞臣本兵之任仍勘臣罪批以病旣可强何必求遞卿其勿  辭入來開政仍敎曰兵判批下更卽牌招
정조 19년 · 목
以李秉鼎爲判尹閔鍾顯爲判義禁鶴林君焴爲都總營白師謹爲副總管金羲淳爲文兼○再政以李勉兢爲吏曹參議李亨元趙鎭宅爲承旨○三政以李秉鼎爲江原監司
정조 19년 · 강
遞承旨李亨元趙鎭宅以林濟遠洪義榮代之尋遞濟遠以李晉秀代之前望也
정조 19년 · 목
亨元鎭宅濟遠在外也
정조 19년 · 목
以李度翼爲高靈縣監
정조 19년 · 강
命  皇壇望拜禮取稟置之
정조 19년 · 목
政院啓言今初十日  太祖高皇帝忌辰親行望  拜禮何以爲之敎以今日以膈間之氣頗苦明日雖欲强爲今夜勢難淸齋取稟置之
정조 19년 · 목
因請診啓辭敎以比朝氣差降特以今夜淸齋之爲難强入此月以後如期而作無日不然大享之命攝兼爲調將此時召接徒煩酬應卿等退去
정조 19년 · 강
遞承旨李晚秀以鄭尙愚代之前望也
정조 19년 · 목
晚秀不爲仕進也
정조 19년 · 강
以李象鼎爲大興郡守尋命勿施以鄭文在代之口傳也
정조 19년 · 목
忠淸監司柳焵以該郡守柳烇從兄弟應避啓請該曹稟處敎以令該曹口傳差出待下批明日辭朝以象鼎批下該曹以象鼎未準朔戶曹佐郞請原望筒勿施允之
정조 19년 · 강
召見禮判閔鍾顯于重熙堂
정조 19년 · 목
予曰進饌笏記盡爲出草乎鍾顯曰才已出草而姑未及正書矣予曰內入儀注或有漏誤處更爲釐正以入可也進饌時差備女官當爲幾人乎鍾顯曰似當爲二十五人而見今元數不足難於分排矣予曰然則發關華城府以爲上送分排之地可也
정조 19년 · 강
諭左右相先以湖南繡衣鄭晚錫書啓中數件事草記回啓待該道擧行次次回啓
정조 19년 · 목
敎曰湖南繡衣鄭晚錫書啓旣有次次回啓之命而姑不爲之招致備郞先以數件事草記回啓之意傳于大臣領相則向筵有所奏旣許之此回啓事使之傳諭近於欠誠領相處勿爲傳諭其餘則勿亟勿徐待該道擧行回旋之間次次草記回啓俾差遣之本意期有一分實效
정조 19년 · 강
推忠淸前監司李亨元
정조 19년 · 목
亨元謂有情勢密符使裨替納政院請推考允之
정조 19년 · 강
召見藥院提調于誠正閣提調沈頤之副提調李祖源
정조 19년 · 강
命前正言柳畊昌原按覈御史差下使之念後辭朝前嶺伯趙鎭宅令該府拿來各別嚴問捧草供以聞査官鄭昌耆等繡衣按覈時更定査官擧行
정조 19년 · 목
慶尙前監司趙鎭宅狀啓以爲因昌原居幼學鄭埈妻柳氏擊錚原情有詳覈啓聞之命矣査官大丘判官鄭昌耆玄風縣監玄重祚義興縣監李洛秀差定臣眼同推覈刑吏黃昇燁等招內鄭埈之是非官政沮遏官事云云未知何許事件而當初差定都監旣出座首之抄報畢竟卄五度刑推專由於災結偸弄偸災之都監旣至十四人之多則豈於鄭埈獨施破棍之杖乎同時受刑都監今已齊待一問可燭結數最多之三都監準次刑推仍爲移刑於隣邑其餘一都監以年七十依法典除刑一都監以前已受棍除刑九都監次第施刑而執杖羅卒扙至五度次次換易以防偏猛偏歇之弊此則曾前推閱之除皆用此例柳氏原情中六次改立之說或由於此而鄭埈囚獄翌日因其叔所訴保放主人家保放後第四日致死而轉聞解脫脛裹受風冷處數次受針仍爲添劇致死云而枉死人命數尤有一言可辨者昨冬慰諭使行次本府時多般廉探前後受刑之因他故致死者一一査實後捧侤音以置云今此柳氏女呼籲之擧辭語悲切光景慘惻尋常聽聞猶足驚心況忝按道之任旣承行査之命其所以鉤情覈實之方有不客一毫疏漏故先將柳氏女原情發爲問目更就各人等招辭及覆參互則蓋鄭埈罪犯旣係於災歲偸結營題擧行又異於私自施刑而論其所坐合施嚴懲則卄五度刑訊猶屬末勘因此致命直邂逅耳恐不可以此歸之於枉殺之科第以原情中最關緊易顯著者言之一則曰破棍爲杖二則曰脛絕猶杖而破棍也脛絕也亦歸爽實柳氏所云必殺乃己之心實難模捉若其無罪致死者三十餘人則一依鄭埈叔益觀口供箇箇窮査吏鄕之招不可準信各其屍親幷爲招問則三十一人內或有罪犯甚重而報營施刑者或有杖數不多而偶然致死者統而言之則皆由於公事非出於私意毋論病死與杖死均之爲被杖該府使莅任以後必欲戢束專尙威猛罔念人命之至重不體欽恤之德意致有此多人致斃匹婦呼冤之擧逐名査究雖不無可原之端執跡論斷難免濫刑之失昌原府使李汝節罪狀令攸司稟處敎以觀此査啓道伯事萬萬駭然無論因公與因私又無論邂逅或用意濫殺則濫殺致斃則致斃許多人命之致斃一猶可愕至於數十名之多而斃乎云者非死卽殺籍使數十名之中皆得蘇活只有一名之物故其爲枉殺之罪固無加減於渠則所謂査啓公事卽不過該倅李汝節自明之一度原情而各人之欲吐將綻之供不曾窮覈惟於偶然違錯之處執其說而必皆作證主及復歸一殆若爲汝郞挺身分疏然者寧有如許訟理査體乎雖以査官等言之人命生死關係何如特敎按査事面至嚴而渠輩之出問目也捧招供也惟道伯言是遵是從全事周遮極意漫漶名以汝節之下屬者不加一箠惟恐輸款渠輩所爲駭痛莫甚所當拿致王府刑推得情以懲舞弄憲則不畏朝令者之戒而迎送之弊更歸小民此所以假其官而責其後者此査啓爲先勿施前正言柳畊慶尙道昌原査案按覈御史差下使之治裝念後辭朝與新伯眼同會推還朝後啓聞俾嶺外知朝廷有審克之政朝廷之設置方伯其責在於宣承而湖南伯則越視珍羅之塡壑曰我不知嶺南伯則昌原濫殺漫不致意及其現露又敢斗護湖南事猶屬公罪嶺南事可謂辜負之甚者該道査啓之前監司趙鎭宅令該府拿來捧口招以爲照法重繩之地而前有拿命待其就囚添問目各別嚴問捧招供以聞査官等欲觀末梢所爲繡衣按覈時以此査官等更定擧行事分付
정조 19년 · 강
命高城郡守李城輔經筵官之任今姑許遞仍飭斯速上來肅命
정조 19년 · 목
敎曰苟欲務實先自招延之列者始決知其不來以其兼銜招之及其不來不得不遞本任竝與其人之面目而不見甚爲無實雖令儒臣承膺於本任其爲逡巡於兼銜一也則身雖入闕必不以經筵官登筵矣是何異於招人而閉戶乎高城郡守李城輔經筵官之任今姑許遞如是也者意在必致令該曹三懸鈴嚴飭該道斯速上來肅命後辭朝赴任
정조 19년 · 목
自前夜初更至是日人定測雨器水深二寸八分
정조 19년 · 강
以李亨元爲承旨仍命牌招入直前望也
정조 19년 · 목
自前夜三更至是日辰時測雨器水深三分
정조 19년 · 강
遞承旨李亨元以成種仁代之前望也
정조 19년 · 목
亨元不爲仕進敎曰情勢似然宜令一伸右承旨許遞前望單子入之待下批牌招察任
정조 19년 · 강
命政院備局擧行之錯謬委折査問草記
정조 19년 · 목
敎曰今日有次對來會之命而因司謁之誤傳傳敎更入釐正之際以致政院備局擧行之轉相錯謬甚至大臣自籌司欲簉旋止云其擧行錯謬委折査問草記論勘事言于廟堂○備邊司啓言臣於今日開坐本司矣自政院謂有次對之命承旨已爲詣閤云故遂乃蒼黃入闕及至進善門始知政院之誤傳下敎不得不仍卽出來而未及見傳敎頒下者徑入旋退臣實有生疏不審之失諉罪喉院誠有所惶恧不敢者論勘一款不得擧行
정조 19년 · 강
召見有司堂上于重熙堂
정조 19년 · 목
予曰近欲行次對而少無暇隙今日籌坐聞已來會故有進定之命矣傳敎中聞已二字誤以勿爲書下更爲入稟之除自致擧行之錯謬政院則誤認以文蹟前頒布之敎而預先催促於備堂予則不知其已爲頒布而以日晚之故還收進定之命矣傳敎雖已還收而大臣旣已入來則有司堂上當送言于政院以爲入稟後去就之地可也而今問大臣未見文跡而入來畢竟中道空還云事面所在豈可如是此誰之罪也承旨李勉兢曰諸堂先爲入來而大臣則全未知其已入來以致如此此亦臣不能周詳之罪也行司直沈頤之曰臣於坐上只聞大臣欲入之言而臣等則先爲入來故退去之除不知大臣之亦已入來此皆臣等之罪也
정조 19년 · 강
備局以始興縣各項免稅近年來付一百十八結分送他邑以爲省蠲之方啓命道伯嚴飭該倅從長擧行後形止伏聞仍飭本司抄入條件中諸道之可合査啓者督令擧行自本道査處者別單書入
정조 19년 · 목
備邊司啓言頃因傳敎始興縣省職蠲徭之方關問該道矣卽見京畿監司徐有防所報則以爲始興縣令金思羲牒呈內本縣素稱殘邑而戶役常有偏重之冤本縣所在免稅一百五十餘結中一百十八結卽近年之來付者略略分送於他邑仍以此數作爲本色之實結則租錢隨剩戶捧可代每戶應役可除三分二而此而不得則折半蠲減區別結代田政則田畓陳棄一百三十三結及今釐正如蒙永頉則痼弊可袪云而道內免稅劃定之數本甚夥然今若以此免稅又爲加之則該縣之袪害雖曰多幸他邑之移疾亦係難支陳荒田畓之未蒙懸頉者大是民隱在所當恤而事關經費不可容易議到蠲減折半之徭區別結代之說恐似得宜爲辭矣始興縣袪弊之道莫過於蠲徭結代而以今經費有難輊議則蠲徭雖好結代未易故更爲往復於畿伯則以爲事勢旣如此則免稅結移送最爲均戶減役之道云始興縣所在各項免稅一百十八结之近年來付者無論本道他道量宜分送均戶減役之道仍令道臣往復該邑成出節目永久遵行敎以園幸回鑾今幾半年始爲回啓泄泄甚矣依草記卽令道伯嚴飭該邑倅從長擧行後以其形止狀聞更勿如前遲滯諸道回啓各有期限而向見本司抄入之條件諸道擧行玩愒極爲駭然此所以不緊行會不如不爲之爲尊朝廷卿與左相取見回下條件可合督令査啓者更加嚴飭而其中置亦無妨者使之自本道査處後別單書入
정조 19년 · 강
命密陽靈山等邑壬子漕船致敗米太以每石三兩代捧依詳定作米留作儲置或常賑穀自本廳從長需用